Papersnake/gushiwen huggingface dataset:
追送虞察院
姜特立（宋代）

夜半小溪饮，酒深增别情。
客随舟共远，诗与雪俱清。
严濑云木冷，富春烟水平。
故人相忆处，应过凤凰城。
次陈彦博博士寒斋四咏韵 其二 炽炭烹茶
高逊志（明代）

霜寒阴始凝，剥尽阳来复。因观薪火传，悟此道机熟。

汲井烹露芽，聊餍畸人欲。涤虑荡尘昏，神清光溢目。
思亲
陈柏（宋代）

天外东风吹塞沙，忽闻归雁落梅花。江城此夜正春雨，独倚阑干心到家。
邓州西轩书事十首
陈与义（宋代）

瓦屋三间宽有余，可怜小陆不同居。
易求苏子六国印，难觅河桥一字书。
寓寺八首
张耒（宋代）

江城梅子青时节，嫩紫夭红扫地无。
修竹满山连草色，却烦林鸟劝提壶。
夜起听圃人锄月声
方起龙（明代）

凉月白于水，微烟且未生。莺眠一树静，草响百虫争。

人影孤逾冷，锄音歇复鸣。墙头相问訉，莫是老云卿。
劝酒寄元九
白居易（唐代）

薤叶有朝露，槿枝无宿花。君今亦如此，促促生有涯。

既不逐禅僧，林下学楞伽。又不随道士，山中炼丹砂。

百年夜分半，一岁春无多。何不饮美酒，胡然自悲嗟。

俗号销愁药，神速无以加。一杯驱世虑，两杯反天和。

三杯即酩酊，或笑任狂歌。陶陶复兀兀，吾孰知其他。

况在名利途，平生有风波。深心藏陷阱，巧言织网罗。

举目非不见，不醉欲如何。
杂诗五首
陆文圭（元代）

秋声何飕飕，乃在枯柳边。
畴昔韵鹂鹒，岁晚栖穷蝉。
张绪少年时，春风正可怜。
流光不相待，白首泪潸然。
添酒中六咏。酒池
陆龟蒙（唐代）

万斛输曲沼，千钟未为多。残霞入醍齐，远岸澄白酂。

后土亦沈醉，奸臣空浩歌。迩来荒淫君，尚得乘馀波。
钗头凤 题盛奕云城南小住
李符（清代）

城南去。墙东住。石桥须记垂杨路。柴扉静。连钱映。

小斋如舫，短路围径。称。称。称。

花深处。香风度。彩笺重拟闲居赋。挥毫竟。添佳兴。

弄琴春昼，鸟啼相应。听。听。听。
观村人牧山田
钱起（唐代）

六府且未盈，三农争务作。贫民乏井税，塉土皆垦凿。

禾黍入寒云，茫茫半山郭。秋来积霖雨，霜降方銍获。

中田聚黎甿，反景空村落。顾惭不耕者，微禄同卫鹤。

庶追周任言，敢负谢生诺。
次吴寿翁溪园韶寄题
艾性夫（元代）

营营谁肯卧沧洲，喜有高人此枕流。
得水最多知地胜，种花无数欲春留。
图传笠泽三分画，梦绕黄淤十里秋。
料得江枫吟未了，载诗应汗谪仙牛。
和韩符读书城南示孟甲孟乙
王十朋（宋代）

性无有不善，兹言闻子舆。学所以脩性，杨雄著之书。

欲知人之生，灵台湛然虚。习善裕乃身，习恶丧厥初。

下惠与盗蹠，不生两门闾。所趋一不同，相去霄壤如。

是以吾夫子，诗礼教伯鱼。当时非义方，圣门亦萧疏。

我似杜陵翁，有儿最怜渠。徒爱不知教，惧如驴与猪。

讵望登丹霄，折桂骑蟾蜍。粗令有闻见，免为瓮中蛆。

丱角入小学，首诵仲尼居。要知先孝弟，馀力哉乎欤。

我家素孤寒，金玉苦无储。旧业止青箱，辛勤二星馀。

遗尔以清白，尔曹宜念且。性情乃良田，学问为耘锄。

勿患远难致，跬步驰蹇驴。勿忧年不逢，六经有新畬。

勿随奔竞流，伺候人庭除。勿学田舍儿，黄金买冠裾。

在我能自脩，不患无声誉。我久困笔砚，退思老山墟。

拭眼看尔曹，庶使愁肠舒。诗篇和韩公，座右宜书诸。

青春最堪惜，勉矣无踌躇。
咏梅六首 其五
赵蕃（宋代）

溪北溪南路，山前山后居。兴来随杖屦，意到总林庐。

触目常怀尔，关心相忆余。虽然风月趣，千里故非疏。
杳杳寒山道
寒山（唐代）

杳杳寒山道，落落冷涧滨。
啾啾常有鸟，寂寂更无人。
淅淅风吹面，纷纷雪积身。
朝朝不见日，岁岁不知春。
点绛唇
刘辰翁（宋代）

虹玉横箫，纤纤指按新声作。参差重约。昨夜梁伊错。

几许闲愁，差字都忘却。沈吟觉。一声哀角。满院残花落。
夜集叹乖诗
谢惠连（南北朝）

诗人咏踟蹰。
骚者歌离别。
诚哉曩日欢。
展矣今夕切。
吾生赴遥命。
质明即行辙。
在贫故宜言。
赠子保温惠。
曷用书诸绅。
久要亮有誓。
惜别
赵晟母（宋代）

暖有花枝冷有冰，佳人后会却无凭。
预愁离别苦相对，挑尽渔阳一夜灯。
无己初除正字以诗寄之
晁说之（宋代）

平生阮步兵，口不道臧否。
每笑谢著作，自是雌黄口。
闭门秋草多，金风摇白昼。
忽传黄纸书，校艺郡公後。
执雁有楚越，佩剑无左右。
难画浑沌眉，据识齐宿瘤。
彭城陈夫子，笑我颜何厚。
为语陈夫子，人生无不有。
夜坐偶题
于谦（明代）

宝篆香销夜漏分，娟娟霜月冷侵门。雁声偏惹离情动，烛影能欺老眼昏。

碌碌浮生惊节换，悠悠往事共谁论。寒更五点星河澹，又听晨鸡唱远村。
偈颂七十六首
释子益（宋代）

一夏九十日，半月已过了。
有问蜡人冰，鼻孔仍依旧。
我手何似佛手。
官宅
白居易（唐代）

红紫共纷纷，祗承老使君。移舟木兰棹，行酒石榴裙。

水色窗窗见，花香院院闻。恋他官舍住，双鬓白如云。
长溪道中和张自山韵
文天祥（宋代）

潮风连地吼，江雨带天流。
宫殿扃春仗，衣冠锁月游。
伤心今北府，遗恨古东洲。
王气如川至，龙兴海上州。
降真岩
何群（宋代）

凤顶孤峰耸绝奇，仙家云驭久栖迟。
飞腾岷岭元和日，留记山岩景佑时。
水透山阿朝北坎，山开井势拱离南。
他年殿阁鸣钟磬，广运重开帝载熙。
酬施主政沄舫次韵
吕敦礼（清代）

绛帐传经二十春，茫茫瀛海属前尘。偶谈故里遗黎在，重到他乡父执亲。

竹寺千秋留韵事，桔园万首寄天真。刺桐城里相逢处，昔日诸生剩几人。

旧游星散海东天，晋水江干狎钓船。鲲岛风流诗鼻祖，闽山活泼地行仙。

伤时庾信怀乡思，问字侯芭结夙缘。遗集林高成雅贽，先生青眼肯垂怜。
将访鹿门
区大相（明代）

耆旧人何在，躬耕尚土风。风尘违跃马，江汉有冥鸿。

陇亩情终在，丘园道不穷。扁舟从此去，回首见隆中。
与丘程凌林四君同赋食河豚
苏颂（宋代）

水族诚万种，兹鱼非众俦。
形庞而味异，名与畜豕侔。
江南春风和，乘时泝江流。
贪婪尔之能，腥臊固相投。
膨膨逞怒腹，骈骈竞尖头。
靡因梁笱获，谩污筌饵求。
虚传百金贵，不充四时羞。
假以姜桂芼，荐之尊俎酬。
饱饫有奚适，包藏乃为忧。
嗟予鄙异食，顾此偏憎尤。
河鲂风陈诗，虾蟆讥柳州。
腊毒戒厚味，兹言实嘉谋。
盍投会稽犗，更垂渭滨钩。
一钓蓬山鳌，复连东海鳅。
割鲜轻屠龙，和羹小函牛。
谁同厌若鱼，何必夸食鰌。
同黄本中山人衍略二释子会宿桐里宝师房
徐贲（元代）

小艇泊江浔，同来宿梵林。雨香茶榻起，烟影竹垣深。

幸得芳时见，宁辞醉后吟。欢娱当此夕，亦足慰离心。
壬子三月二十七日闻迅雷有感
朱熹（宋代）

谁将神斧破顽阴，地裂山开鬼失林。我愿君王法天造，早施雄断答群心。
览梦得所藏李伯时画吴中三贤像因各书绝句 张翰
赵楷（宋代）

西风淅淅动高梧，目送浮云悟卷舒。自是归心感秋色，不应高兴为鲈鱼。
次韵赵教授
陈造（宋代）

争米何心问斗城，聚蚊底许太狂生。
未遑饩粟如子罕，谩复公言付阿平。
缓我愁肠千缕结，羡君笔力万钧轻。
何时去上中和颂，却用诗情写物情。
宫词 其十五
花蕊夫人徐氏（唐代）

才人出入每参随，笔砚将行绕曲池。能向彩笺书大字，忽防御制写新诗。
题田翁家
杜荀鹤（唐代）

田翁真快活，婚嫁不离村。州县供输罢，追随鼓笛喧。

盘飧同老少，家计共田园。自说身无事，应官有子孙。
官居戏咏
陆游（宋代）

说著功名即自羞，暮年世味转悠悠。
一庭落叶楸梧老，万里悲风鼓角秋。
怀绶不为明日计，登楼且散异乡愁。
渔舟大似非凡子，能拣溪山胜处留。
菩萨蛮 过琴清轩留呈智珠夫人
江瑛（清代）

空帘斜日蛛丝满。鸭炉烟冷香痕断。何处问归期。听风听雨时。

愁和天共远。离恨难消遣。尘梦到长安。马嘶秋塞寒。
蕙兰芳引 咏宋团扇画松石，和文友韵
邹祗谟（清代）

团扇流连，镂满月影娥池小。费尺素裁来，襟袖好风偏杳。

皴石枯松，研罨画、上林承诏。想胭脂脱尽，宜对昭阳人悄。

吴带当风，曹衣出水，写生空表。只禁本生绡。淡墨寒烟围绕。

莫教持比，黄荃花鸟。想袖来、频向荷凉轻舀。
读贾谊新书
宋庠（宋代）

谁谓贾生学，兼之文帝朝。
死忧王坠马，生赋鵩如鸮。
被召宣温密，矜功绛灌骄。
勤勤论五饵，史笔未相饶。
和主司王起（一作和主司酬周侍郎）
樊骧（唐代）

满朝簪发半门生，又见新书甲乙名。孤进自今开道路，

至公依旧振寰瀛。云飞太华清词著，花发长安白屋荣。

忝受恩光同上客，惟将报德是经营。
晚归
李流谦（宋代）

渔子舣舟待，山童负笈窥。
数峰衔日尽，百丈逆滩迟。
去住初随意，夷犹独育诗。
不妨归更晚，正见月生进。
过九华山
韦骧（宋代）

旌骑前头是九华，未能游历已咨嗟。好将秀色开尘眼，又被浮云一半遮。
退步 其五
释怀深（宋代）

万事无如退步休，本来无證亦无修。明窗高挂多留月，黄菊深裁盛得秋。
重送周都官
梅尧臣（宋代）

水上朱楼画角鸣，濛濛雨里榜舟轻。未逢甫里先生谒，多见吴兴太守迎。

荷叶半黄莲子老，霜苞微绿橘林明。十年不到风烟改，君去将诗与昼评。
蛩声三首 其二
杨万里（宋代）

床根吟夜句冥搜，莎底啼寒泣怨秋。人世如何无苦乐，一般蟋蟀两般愁。
重过泾阳驿题壁 其二
贺祥麟（清代）

缦胡缨忽换南冠，云热风寒倏改观。金鼓东行征役久，玉关西去圣恩宽。

兵原似火炎冈易，令果如山撼岳难。四十余倏封事在，可能都作谤书看。
昭君
姜特立（宋代）

汉宫胡地真天壤，一别长门隔塞云。
莫谓琵琶慰行役，琴心不比卓文君。
赞张英玉所画山谷老蚁蝶图
姚勉（宋代）

穹碑一立承天寺，吟骨遂重宜州楼。
当年群蚁亦策勋，岂知须臾梦封侯。
南柯一散风雨恶，未若栩栩为庄周。
对食有感
陆游（宋代）

我老虽无家，其实如客耳。
食至举匕箸，饱则舍而起。
厨人有勤举，我岂形愠喜。
园畦摘青蔬，地碓舂赤米。
劳人固已多，坐享颡常泚。
作诗本自规，亦以告闾里。
上元过祥符僧可久房，萧然无灯火
苏轼（宋代）

门前歌舞斗分朋，一室清风冷欲冰。
不把琉璃闲照佛，始知无尽本无灯。
禅人求偈
释慧空（宋代）

禅家流，悟自己，开眼曹溪十万里。
况行机路守心空，病渴移家阳燄里。
渴转渴，水又非。抬头不觉雁南飞。
文殊堂里万菩萨，大唐国内无禅师。
或行棒，或行喝，棒喝交驰如电掣。
不容眨眼入思惟，忽把虚空敲出骨。
地神恶，天神悦，陕府铁牛得一橛。
且等东山睡觉来，大掌连腮咄咄咄。
送郑洙赴举
陈襄（宋代）

天上奎星专主文，地下嵩获惟降神。
含灵孕粹五百载，挺然间出非常人。
荥阳才子东山客，满腹精神太英特。
掞天辞藻驾曹王，炙地声华压元白。
等间旧笔摛鸾龙，烟霄凜凜横辞锋。
稷下千人摧劲敌，昂头不敢争英雄。
吾皇新命招宏博，紫宙风清飞一鹗。
骊龙卧起沧海空，灿灿灵珠光满握。
明年二月春水来，桃花浪起龙门开。
青云岐路无多地，定须迅击狂风雷。
梁星海山长招陪广雅尚书两湖书院看桃花
郑孝胥（清代）

斲石治广除，纳湖以为囿。长廊行欲尽，桥影带高霤。

回看何行行，柳浪覆千甃。绯桃閒深浅，繁丽如展绣。

赪颜頩始怒，诞意纵未透。离离弄妍日，烂烂烧春昼。

雄堂中劝学，海内郁奔辏。九流百家贯，一破万古陋。

宾师得烈士，悬镛待众扣。主人扶僮至，最爱循墙走。

鬓丝映花枝，颇似饭颗瘦。相将开水阁，远思发醇酎。

拍波起群凫，遮眼拖孤岫。微言引深感，世议安丛诟。

树人同树木，时事犹可救。十年才辈出，行与木俱茂。

从公且婆娑，河清人自寿。
南海旅次
曹松（唐代）

忆归休上越王台，归思临高不易裁。
为客正当无雁处，故园谁道有书来。
城头早角吹霜尽，郭里残潮荡月回。
心似百花开未得，年年争发被春催。
江城子
佚名（宋代）

一阳来复气回新。对芳辰。庆生申。月满惟迟、三日又三旬。入仕致身知是早，年弱冠，正青春。
文章笔下扫千军。擢铨衡。袭簪缨。荣捧宸恩，来镇此邦民。行历华途须煊赫，添寿酒，祝椿龄。
宋门城下新居
刘攽（宋代）

颇习田野事，偶居朝市间。前尘应妄想，旧观辄来还。

甘井如汲涧，高城疑望山。更怜车马绝，日在掩柴关。
陪留宰游灌溪回饮县圃六绝
王炎（宋代）

樽中欢伯解人意，乞我桃皮杏眼红。
一笑劳生那易得，回鞭落日马嘶风。
次韵王廷老寄子瞻
苏辙（宋代）

歌吹新成百尺台，青山临水巧崔嵬。
佳人解作回文语，狂客能鸣掺鼓雷。
撷菊传杯醒复醉，采菱荡浆去仍回。
新年闻欲相従饮，春酒还须剩作醅。
挽吏部石似之
虞俦（宋代）

期公簪橐侍甘泉，底是上天不假年。
才大难为当世用，文高犹有后人传。
魂销闽檄千山路，泪挽银河七月天。
会葬谁欤铭郭泰，固应无愧翠珉镌。
与运使桑景询
范致虚（宋代）

参旗井钺出西秦，纠合诸侯付老臣。风引旆旌趋魏阙，雪晴宇宙灭天尘。

寒威等却边人惧，炎运方隆庙略神。已见旄头坠天外，乞身当喜及今春。
曹仁宪谨荣寿
黄枚（清代）

昔日云梯步，青年月殿扬。桂枝攀第一，姓字早生香。
挽崔舍人 其一
赵彦中（宋代）

直上青霄早，秋翎插健雕。心源九云梦，笔阵几嫖姚。

视草含英凤，封章落贵貂。身前茂陵稿，及谒汉皇朝。
摸鱼儿 临川春游，连日病酒，赋此止之
张翥（元代）

过花朝、淡烟轻雨，东风还又春社。客怀不断还家梦，只泥酒杯陶写。孤馆夜。甚浓醉、无人知道归来也。兰灯半＊。任赋就鱼笺，弦抛玉轸，谁念倦司马。长安市，几度携尊命驾。空惊游兴衰谢。醉乡天地无今古，争得一襟萧洒。春纵冶。便不饮、从教团雪揉花打。觥筹已罢。笑蜾嬴螟蛉，吾今真止，为报独醒者。
登牛首两厓颠
顾璘（明代）

双阙峙天表，巨鳌戴云浮。秋空气先爽，预惬登高游。

攀缘千仞气，曲折百盘周。苍林忽在下，手挹河汉流。

累累支机石，荒池饮牵牛。峥嵘罗众山，俯视但微丘。

北瞻黄金阙，五城十二楼。高帝圣图远，设险开皇州。

鼎湖不可望，苍梧云影愁。长江渺一发，孰与吾乘桴。

舒啸振铃阁，诸天风飕飗。落日下西岭，惨怆增人忧。
上元后候季长不至作此寄之
释德洪（宋代）

和风冻雨上元后，断岸橘洲春水生。村寺独归江路熟，竹篱谁系小舟横。

偶成诗句长哦罢，谩折梅花一嗅清。想见连床成夜语，此篇先慰远来情。
昔陈北山赵南塘二老各有观物十咏笔力高妙暮
刘克庄（宋代）

天不生斯物，将如冻者何。
为谁忙作茧，到底化为蛾。
种至春还育，功于世最多。
香闺不知织，岁岁赐香罗。
送王正字山寺读书
李嘉祐（唐代）

欲究先儒教，还过支遁居。山阶闲听法，竹径独看书。

向日荷新卷，迎秋柳半疏。风流有佳句，不似带经锄。
中秋风雨夜深见淡月起酌一杯
舒岳祥（宋代）

风捲浮云去复来，月明惨澹半帘开。人生乐事不可料，万壑千岩共一杯。
过狮林精舍
陈则（明代）

清境超尘格，松龛映竹开。
鱼惊幡影散，鸟听钵声来。
梵像敷莲座，禅宗问木杯。
山僧不虑世，白发也毰毸。
道州春日感兴
李景俭（唐代）

始见花满枝，又看花满地。 ——李景俭

且持增气酒，莫滴伤心泪。 ——吕温

深诚长郁结，芳晨自妍媚。 ——吕恭

啸歌聊永日，谁知此时意。 ——李景俭
南乡子
史鉴宗（清代）

风月吴侬，绿杨门巷小桥通。一叶兰舟随处舣。烟里。

落日楼台歌管起。
南陌词 其二
王翰（唐代）

南陌东边千树花，东家开罢落西家。无心却爱西窗竹，只向墙阴长笋芽。
即事 其二
李彭（宋代）

左界明河夜未央，轻风洒面作微凉。藏舟枉渚者谁子，欸乃歌声短复长。
偈颂一百零二首
释绍昙（宋代）

蔓草系罗裙，山云笼蓆帽。
鼓舞贺元正，石女呵呵笑。
唤作新年头佛法，赚度人不少。
不唤作新年头佛法，赚度人不少。
秋意
张元道（宋代）

古铎摇风语夜凉，露漙莎径咽寒螀。
更长展转难成寐，拟问希夷觅睡方。
泛舟钱塘西湖 其一
黄裳（宋代）

去留南北须看景，聚散朝昏莫问时。但取紫玄翁兴尽，一身明月是归期。
宫女词
许棐（宋代）

妍丑三千众，恩情一例轻。妾身虽寂寞，天下却升平。
九月八日对菊
高启（明代）

预向离边把一杯，黄花多意已能开。
不忧风雨明朝阻，懒逐时人斗折来。
溪上
释行海（宋代）

小艇悠悠载夕晖，岸花红白鹭鸶飞。
十年不见溪头石，今日重重里绿衣。
次会再和
杜范（宋代）

古殿后多竹，虚檐前可床。
炎歊於此却，胸次要人当。
自足萧萧意，时来细细香。
曲肱无一事，闲为属诗忙。
翛
王安石（宋代）

翛然三月闭柴荆，绿叶阴阴忽满城。自是老年游兴少，春风何处不堪行。
挽艮岩梅府卿
方回（元代）

改卜龟图后，閒居二十年。
商须才聘币，剡曲竟回船。
□□无虚日，粢盛有薄田。
何须似裴李，绿野及平泉。
和陈鲁山十诗以孟夏草木长遶屋树扶疏为韵
陆游（宋代）

匆匆过三十，梦境日已蹙。
谁知叹亡羊，但有喜得鹿。
本来作何面，认此逆旅屋。
逢人吹布毛，出世不忍独。
过杨解元看古梅
韩淲（宋代）

春风晴日草玄家，城北坡陀一径斜。远以云山供境界，静惟书籍是生涯。

敲门忽有醉吟客，隔屋初无桃李花。夭矫龙蛇饶古意，孤芳真足对年华。
红楼梦十二曲——终身误
曹雪芹（清代）

都道是金玉良缘，俺只念木石前盟。
空对着山中高士晶莹雪，
终不忘世外仙姝寂寞林。
叹人间美中不足今方信。
纵然是齐眉举案，到底意难平。
六祖传付偈颂 其一 二祖
黄裳（宋代）

有地有花空具色，无花无种色含空。混成一物谁圆就，但向无言一化工。
胡季亨赠集句古风，效其体奉酬
杨万里（宋代）

秋气集南涧，清风来故人。
遗我一端绮，桃李不成春。
大句干元一，高词媲皇坟。
百衲收寸锦，一字买堪贫。
苦恨邻里间，良觌渺无因。
今日是何朝，始闻扣柴荆。
黄菊有佳色，寒水各依痕。
且共欢此饮，重与细论文。
何以报佳惠，山中有白云。
斗子滩
权德舆（唐代）

斗子滩头夜已深，月华偏照此时心。

春江风水连天阔，归梦悠扬何处寻。
渡永定河口号
边浴礼（清代）

茫茫桑乾河，晓日浴其内。长风鼓洪波，涌作征人泪。

层冰当路如断山，冰棱齿齿衔空船。搪撑邪许百夫力，失势惧陷蛟龙渊。

河名无定良有因，奔流欻忽愁煞人。东西一发阅来往，那不束马悬车轮。

桑乾河，流不歇。我来正值十一月，马蹄砰訇响寒铁。

黄沙糁空吹作雪，肌肤冻皲衣带结。役夫争先矜利涉，肩脊相摩毂相齧。

船头唱歌兴超越，更无人念箜篌妾。
蒙赐秋家，令人踊跃不已，兼示望章，音律可人，未及奉和，偶得一律申谢，并邀一赏云
黄常（明代）

拜饮黄花兴未涯，此花原是我家花。枝枝清影摇秋月，朵朵含家傲晚霞。

喜有金英欢令节，笑持玉液庆年华。相期莫惜来元亮，醉帽离披拟孟嘉。
重送胡大夫赴振武
杨巨源（唐代）

向年擢桂儒生业，今日分茅圣主恩。旌旆仍将过乡路，

轩车争看出都门。人间文武能双捷，天下安危待一论。

布惠宣威大夫事，不妨诗思许琴尊。
亦好园海红黄香梅著子戏成小诗
喻良能（宋代）

一枝浓艳倚东风，千叶轻黄点翠丛。
占得娉婷仍结子，故应花果谱兼通。
观张上达家惠崇芦雁图二首 其一
朱松（宋代）

先生衰眼失孤鸿，久著瓮天尘雾中。谁卷秋空开四壁，丹青三昧道人崇。
寄徐季纯于去非兼属梁和仲曾元之吴仲权
赵蕃（宋代）

西来政尔叹离居，数士英英端起予。
情话不遗亲且故，高交宁有数能疏。
诗章许和平反暇，尊酒仍饕簿领余。
幕府河南亦名胜，愿交烦为问何如。
减字木兰花
朱敦儒（宋代）

虚空无碍。你自痴迷不自在。撒手游行。到处笙歌拥路迎。

天然手满。不用些儿心计算。莫听先生。引入深山百丈坑。
失调名
佚名（宋代）

卷上珠帘光。
江涨
徐宝之（宋代）

万里吴江湘浦图，一春摹在小村隅。
南山欲霁北山雨，昨日平涛今日湖。
荻岸出时知水减，桐花过后有寒无。
老渔心在苍茫外，梦破三更水鸟呼。
圣人之孝十首·孟子
林同（宋代）

如何年稍长，汲汲子思师。
知是为儿日，三迁感母慈。
河边枯树诗
刘臻（隋代）

奇树临芳渚，半死若龙门。疾风摧劲叶，沙岸毁盘根。

将军犹未摧，匠石不曾论。无复凌云势，空馀激浪痕。

可嗟摧折尽，讵得上河源。
次韵赠刘文选乃翁大参致政
孙绪（明代）

佳雏文彩绚朝晖，老凤云霄已倦飞。当宁有思高士去，旧山无恙主人归。

使车光映行边月，小涧春香梦里薇。却忆扶筇寻乐处，回头深愧此朝衣。
上香炉峰
白居易（唐代）

倚石攀箩歇病身，青筇竹仗白纱巾。他时画出庐山障，便是香炉峰上人。
托箕仙降笔
吴氏女（元代）

缘惨双鸾，香魂犹自多迷恋。芳心密语在身边，如见诗人面。又心柔肠未断。奈天不从人愿。琼消玉减，梦魂空有，几多愁怨。
架石
陆深（明代）

摽排甲乙位高低，爱杀山翁手自题。多少黄金教歌舞，落红空溅雨中泥。
要客
郭祥正（宋代）

要客来何晚，重乾漉酒巾。玉琴虚别操，藤榻恐流尘。

山暗萧萧雨，花辞短短春。杖藜慵缓步，愁杀独游人。
潮阳作
陈尧佐（宋代）

景淡花初落，寒生海上潮。
门前归北路，微雨柳垂条。
丙寅十四首效韦苏州
黄庭坚（宋代）

不知鞍马倦，想见洲渚春。
清昼锁芳园，谁家停画轮。
高柳极有思，向风招游人。
一丛花
陆游（宋代）

仙姝天上自无双。玉面翠蛾长。黄庭读罢心如水，闭朱户、愁近黄簧。窗明几净，闲临唐帖，深炷宝奁香。

人间无药驻流光。风雨又催凉。相逢共话清都旧，叹尘劫、生死茫茫。何如伴我，绿蓑青箬，秋晚钓潇湘。
书苍寒堂壁二首
张镃（宋代）

隔竹红梅酷似桃，政宜修涧绿周遭。
武陵风景何时别，不绝人来意更高。
夏日闲居
张籍（唐代）

多病逢迎少，闲居又一年。
药看辰日合，茶过卯时煎。
草长晴来地，虫飞晚后天。
此时幽梦远，不觉到山边。
邓俊圭丧兄慰之
陈献章（明代）

每恨思君不见君，一哀何处隔秋云。客来每及难兄问，讣至那堪故友闻。

碧玉三年空枕块，庐冈四尺自封坟。青天几度看明月，骨肉无言两地分。
邀邓太素欧于奇周孟修卢时行陈彝甫但和叔汪
多炡（明代）

湖山看不厌，秋尽最宜人。
枫叶经霜醉，絺花过雨新。
萦回盘马客，潇洒好鹅宾。
携手论文处，行藏已出尘。
相和歌辞。朝朝引
郎大家宋氏（唐代）

巴西巫峡指巴东，朝朝触石上朝空。巫山巫峡高何已，

行雨行朝一时起。一时起，三春暮，若言来，

且就阳台路。
长命女 春闺
丁澎（清代）

春如海。衰桃斜映西窗外。弄影人无奈。

剃袅金虫暗坠，衫锁珠蕤未解。绿遍宜男愁不采。

蝶绕湘裙带。
和韵题竹二首 其一
曹义（明代）

凤尾摇风翠雨寒，湘江云暗几千竿。扁舟记淂经过日，吟倚蓬窗醉后看。
玉盘得玉卮
弘历（清代）

玉盘得玉卮，酌置乃相资。问盘昔何为，久谢承觥思。

问卮今何幸，藉用声应随。其始出一璞，何年秦越离。

双双契矜柲，两两蟠蛟螭。有盖昭禹论，无当韩非辞。

互失倏已幻，巧合真复奇。我无感慨者，为此兴赍咨。

设逢分镜人，宁不增辛悲。
余得英州石山副之五绝句送曾鼎臣 其三
曾丰（宋代）

岩岩迥不与凡同，骨有馀清岂久穷。雅趣未应为独行，皇恩犹许是三公。
南城咏古十六首 其九 竹林寺
乃贤（元代）

城南天尺五，祇树给孤园。甲第王侯去，精蓝帝释尊。

老僧誇塔影，稚子斲松根。何日天台路，相从一问源。
秋兰已悴以其根归学古
朱熹（宋代）

秋至百草晦，寂寞寒露滋。兰皋一以悴，芜秽不能治。

端居念离索，无以遗所思。愿言托孤根，岁晏以为期。
句
翁宏（五代）

寒清万国土，冷斗四维根。
挽曾仲躬侍郎三首 其二
赵蕃（宋代）

政报朱轓起，旋惊丹旐归。死生何忽忽，闻见悉依依。

献纳名元在，吟哦事已非。清风端可继，黄发独成违。
岁杪将发楚州呈乐天
刘禹锡（唐代）

楚泽雪初霁，楚城春欲归。清淮变寒色，远树含清晖。

原野已多思，风霜潜减威。与君同旅雁，北向刷毛衣。
有感
白居易（唐代）

绝弦与断丝，犹有却续时。唯有衷肠断，应无续得期。
送僧东游
温庭筠（唐代）

师归旧山去，此别已凄然。灯影秋江寺，篷声夜雨船。

鸥飞吴市外，麟卧晋陵前。若到东林社，谁人更问禅。
春日登大悲阁二首
钱惟治（宋代）

阁，阁。雕镂，彩错。簇明霞，攒丽萼。玉女窥牖，飞仙捧铎。

沉烟燠宝香，媚水涵珠箔。千山蓊郁晴霁，万井喧填晓郭。

登临徙倚傍琼栏，满目春光煦寥廓。
失鹤
李远（唐代）

秋风吹却九皋禽，一片闲云万里心。
碧落有情应怅望，瑶台无路可追寻。
来时白雪翎犹短，去日丹砂顶渐深。
华表柱头留语后，更无消息到如今。
题遗爱寺前溪松
白居易（唐代）

偃亚长松树，侵临小石溪。静将流水对，高共远峰齐。

翠盖烟笼流，花幢雪压低。与僧清影坐，借鹤稳枝栖。

笔写形难似，琴偷韵易迷。暑天风槭槭，晴夜露凄凄。

独契依为舍，闲行绕作蹊。栋梁君莫采，留著伴幽栖。
即事
辛弃疾（宋代）

百忧常与事俱来，莫把胸中荆棘栽。
但只熙熙闲过日，人间无处不春台。
前所咏诸花皆托物以赋者尔未若眼花乃吾身之
舒岳祥（宋代）

春去花亦去，何如见此花。
青山飞霭合，白日乱烟遮。
望月惟昏镜，看书似隔纱。
潇湘闻夜雨，此景属谁家。
盘洲杂韵上 舣斋
洪适（宋代）

随波堪泛宅，因壑遂藏舟。坐稳无维楫，任他风打头。
山居杂诗九十首
曹勋（宋代）

雅意老山林，每作山林趣。
引领山林景，赋咏山林句。
岚光增日夕，林风度朝暮。
时时携筇归，群山送归户。
次韵同访潘丈
韩淲（宋代）

风流儒雅古难并，自昔从公意气倾。已觉好诗销永夜，正宜小阁快新晴。

推琴置酒情何适，取帖披图论更精。当代如斯真可数，一潮烟棹我将行。
句
朱皆（宋代）

墙东凉月频留夜，渡口垂杨几惜春。
题温处士山居
钱起（唐代）

谁知白云外，别有绿萝春。苔绕溪边径，花深洞里人。

逸妻看种药，稚子伴垂纶。颍上逃尧者，何如此养真。
富季申赋梅次韵四首
林季仲（宋代）

容易烦公问讯梅，昨宵还有几花开。
窗寒月落知相忆，细细吹香过竹来。
和太师平章魏国贾公遗潜侍郎之作
陈存（宋代）

先腊催开万玉林，人心悦处即天心。
山河洞彻重瞳远，宫阙高寒一柱任。
瑞应崆峒知有日，尘清洄曲在斯今。
神功变化无留迹，便放阳春卷积阴。
俚言四首哭挽黻廷四哥大人 其一
孙曰秉（清代）

辽水钟人杰，文章早起家。长才憎命达，远志肇名嘉。

报国孤忠耿，酬庸渥典加。清芬垂祀永，史乘播芳华。
游牛首 其一
王安修（清代）

旧识牛头路，篮舆一散襟。千村花雾合，一径竹烟深。

僧梵空中响，樵歌世外心。白云聊驻足，款款话幽寻。
道傍柳树多为风雨所拔横仆水滨无复理者见之怃然
倪岳（明代）

堤柳何因厄闰年，坐惊摧折动逾千。空怜翠色犹横水，不见清阴可拂天。

自昔冰霜非尔耐，于今风雨为谁颠。前人久费栽培力，可向樵苏惜弃捐。
博山
温庭筠（唐代）

博山香重欲成云，锦段机丝妒鄂君。粉蝶团飞花转影，

彩鸳双鄂水生纹。青楼二月春将半，碧瓦千家日未曛。

见说杨朱无限泪，岂能空为路岐分。
禅房
李新（宋代）

石窦涓涓函丈冷，海云叠叠暮山低。
秋风早晚惊禅定，肯为陶潜一过溪。
谢王恭父赠梁杲墨
杨万里（宋代）

君不见蜀人文字相下工，前有相如後杨雄。
君不见蜀人乌丸相下妙，前有蒲韶後梁杲。
初得梁墨黐摹糊，老夫道渠不及蒲。
蓬山藏室王校书，笑我未识真玄菟。
两圭水苍笏，双团点漆壁。
一并赠老夫，此意已金石。
洮州绿玉试松花，星潭黑云走风沙。
龙蛇起陆鹰入骨，却愁雷电夺神物。
述工夫 其十一 敌魔
李道纯（元代）

夜中昏睡怎禁它，鬼面神头见也么。昏散相因由气浊，念缘未断为阴多。

潮来水面浔堤岸，风定江心绝浪波。性寂情空心不动，坐无昏散睡无魔。
重寄心斋
王汝章（明代）

西北高峰秀可拈，青莲一朵立纤纤。
种来仙李如瓶大，煮得春醪似蜜甜。
叹老诗题常在手，信公诗句好掀髯。
相过为问长生理，云笈今开第几签？
赠诗僧保暹师
释智圆（宋代）

天文悬日月，地文丽山川。
人文粲六经，四术诗其先。
仲尼既云删，炳然列风雅。
厥旨幽且微，受之唯子夏。
邈矣千百年，时有知诗者。
卓尔保暹师，生于宋天下。
内明卜商道，外减骚人价。
凿彼淳粹源，清辞竞流泻。
放意尚幽远，立言忌妖虫。
旨哉天目集，四海争传寫。
上以裨王化，下以正人伦，
驱邪俾归正，躯浇使还淳。
天未丧斯文，清风千古振。
复故庐一首
周紫芝（宋代）

我卜我居，于城之隅。缭以群山，带以清渠。日出扶桑，月翳金枢。

朝云夕烟，变灭卷舒。乔木丰草，蔚其周庐。群书在床，浊酒在壶。

蹒跚簪裾，亦复晏如。淮水之游，谁脂我车。逮其归而，四壁其徒。

柔柯既剪，稚竹日疏。山为改容，木为槁枯。吾亦浩然，言念归与。

今我来思，为之踌躇。扊扅在门，鞿靮在涂。驾言曷归，杜门寔娱。

寒止皲瘃，饥止瘠臞。人谁不死，焉识其馀。
虞美人
郑元秀（宋代）

吕城春色知何处。试听流莺语。江头别有小壶天，唤起一番花柳、弄芳妍。

主人元是虬髯种。胸次吞云梦。一尊何翅祝长年。看取金枝从此、更■联。
拟古十九首 其十五
朱晞颜（宋代）

生年不满百，常怀千岁忧。白发不少假，转眼春复秋。

人生妄自不，殁后真贻羞。有歌在座侧，有酒盈金瓯。

不乐徒自械，不饮空自囚。一室有代谢，宁为他人谋。
草堂诗 其十一
喻汝砺（宋代）

浣花四月天气和，綵舟翠旂乐莫过。离人千里起遥怨，缓棹一曲浮灵波。

惠风昙昙泛蘅杜，流云演演逾关河。终然有怀春复夏，归去灞浐眠汀莎。
送越客归
刘得仁（唐代）

霜薄东南地，江枫落未齐。众山离楚上，孤棹宿吴西。

渚客留僧语，笼猿失子啼。到家冬即是，荷尽若耶溪。
奉寄昼公
秦系（唐代）

蓑笠双童傍酒船，湖山相引到房前。

团蕉何事教人见，暂借空床守坐禅。
送牛给事领敕命还南京三首 其二
薛瑄（明代）

黄门三载北趋朝，又沐天恩下九霄。别思暂倾燕市酒，好风宜放潞河艘。

家人蟢子占应近，官舍灯花结未消。圣代两京宏治化，好持忠谨答轩尧。
江城子 重阳
李处全（宋代）

一番风雨一番凉。炯秋光。又重阳。潇洒东篱，浑学汉宫妆。

今日且须开口笑，花露袅，鬓云香。

泼醅新取淡鹅黄。趁幽芳。趣飞觞。落帽当时，□发少年狂。

万事破除惟有此，尘外客，醉中乡。
海水竭
黄玠（元代）

海水竭，海人熬波泪成血。卤花凝白雪不如，高廪露积万有馀。

征商不行榷法坏，使者分司来趣卖。农家食咸苦不多，盐乎盐乎奈尔何。
上宪使张郎中寿借西山集中甲申秋所赋雨荷诗
程公许（宋代）

荣途惊一世，志士独苦心。
君看曲江公，中宵梁父吟。
岂无平反笑，事使贯索沉。
独醒睨众醉，枉尺那直寻。
世事本前期，朱明多盛阴。
气运有伸屈，扶持要贤能。
金瓯一掷误，天步深渊临。
琼圃撷众芳，愿以遗美人。
绣斧岷雪外，阊阖云海深。
请弹薰风弦，再拜寿斝斟。
功名傥来耳，一念君与亲。
重晤丁鸣皋道人于大仙寺，作诗赠之
林占梅（清代）

重晤辽东老令威，方瞳碧眼世间稀。剑光出袖青蛇活，舄影翻空白鹤归。

閒理素琴调道性，静参秘箓悟元机。遥知云履星冠客，即日丹成列紫薇。
青毡
戴亨（清代）

性命研精蕴，诗书发快谈。闭门无接纳，落笔有烟岚。

交态贫逾见，人情老渐谙。青毡吾故物，垂白复焉贪。
送僧
洪迈（宋代）

空中世界纷河沙，不知底处为天涯。
乾坤百忆在指掌，触处与子同一家。
云何犹作去来想，千里一跌毫釐差。
坐令契阔费星纪，岭云欲寄山川遐。
拨眉相对此何日，丈室净扫余天花。
诗毫辨舌久投阁，万窍寂历风无哗。
为君游戏出三昧，妙处那复相聱牙。
往将妙响应空谷，一任飞锡凌苍霞。
送杨师醇之临安兼呈师古
周紫芝（宋代）

家在湓城五老山，与君相望各江干。如何肯拨艅艎棹，便欲来同苜蓿盘。

倾盖尽知今日意，买邻仍结旧时欢。菊觞浇酒无离恨，淡榜书名看二难。
黄均州挽词
项安世（宋代）

乾道淳熙首尾年，相从江汉丽谯边。
主方壮岁才冲斗，客亦儿谯气剌天。
故旧彫零真老矣，城门重到辄潸然。
最怜襄郢徘徊日，为我经旬治画船。
管仲二首
陈造（宋代）

平生勋业载成书，胁制诸侯只霸图。
盍繼车攻奏嘉颂，迄今璧帛簉东都。
元宵
袁宗道（明代）

独倚寒檐看明月，月穿冻枝射衣白。火弹捎天聋吒吒，猛省今夕是元夕。

六衢今日人如蚁，到处筒花吐金蕊。三更烟灭游人归，月洗天街净如水。

筒花开谢何匆亟，马上看花人叹息。不知花笑看花人，转眼豪华也销歇。

白苏居士大耐酸，菜盂粥椀坐团圞。木檠瓦缸光烂烂，不须更买彩灯看。
洪武三十一年闰五月初十日亥时大行皇帝崩十六日皇太孙即位十八日大赦天下改明年为建文感而恭赋
陶宗仪（明代）

先帝逍遥游碧落，神孙端拱坐明堂。九重统握乾坤大，万国恩沾雨露香。

动植飞潜滋德色，都俞吁咈庆明良。老臣舞抃南村底，笑对儿孙两鬓苍。
赏梅三首 其二
唐锦（明代）

翠羽声沈月向昏，纸窗幽梦锁香魂。虬身染雾鳞犹湿，獭髓涂香玉未温。

忍冻欲偿诗客债，先春应识化工恩。深山自笑无人问，寂寂疏篱半掩门。
送秭归胡宜甫
吕陶（宋代）

京洛前年困客尘，孤舟今去楚江滨。位无高下在行己，邑有政江宜福民。

人子欢心怜白发，壮夫幽抱感青春。弦歌已治庭闱乐，休说穷通问大钧。
十放诗 其一 放云
成鹫（清代）

携云下暝岫，两腋生寒光。中道一为别，故山归兴长。

升沉无定所，咫尺遥相望。行矣勿复道，秋高天淼茫。
题南浦送别图为蒋方伯
陈献章（明代）

何人更卖云卿屦，我昔曾过孺子亭。欲写别离非此日，西山南浦认丹青。
浣溪沙
史浩（宋代）

胜概朱楹俯碧湖。萧萧风月一尘无。只堪绿蚁满尊浮。

况是小春天正爽，杖藜相与探梅初。半皴枝上未成珠。
东屯月夜
杜甫（唐代）

抱疾漂萍老，防边旧谷屯。春农亲异俗，岁月在衡门。

青女霜枫亲，黄牛峡水喧。泥留虎斗迹，月挂客愁村。

乔木澄稀影，轻云倚细根。数惊闻雀噪，暂睡想猿蹲。

日转东方白，风来北斗昏。天寒不成寝，无梦寄归魂。
舞曲歌辞。白纻歌
柳宗元（唐代）

翠帷双卷出倾城，龙剑破匣霜月明。朱唇掩抑悄无声，

金簧玉磬宫中生。下沉秋水激太清，天高地迥凝日晶，

羽觞荡漾何事倾。
悼王习之
吴芾（宋代）

两州佳政万人传，一旦那知遂溘然。
到底久生从古少，要须乘健早归田。
自励诗
陈恭尹（清代）

闻道岂必早，立德苦不固。嗟余困蒙弱，老大犹未树。

五十不称夭，蹉跎已中路。逝者诚已矣，来兹可无惧。

先民诏遗矩，乃在行其素。外物焉足希，澄心任所遇。

每戒出位思，恒存周身虑。毋曰独居暗，几微渐成著。

毋曰戏谑小，君子有常度。穴防终以决，往水不返溯。

庶几日三复，反躬永无恶。
归云堂
汪应辰（宋代）

浮云本无心，人心逐云去。
更作归云堂，云归竟何处。
游庐山初入东林雨中
袁宏道（明代）

穷天刻冷翠，浓雨洗幽青。湿云坼西岭，坐见武吕晴。

远公昔庵此，莲花漏初成。岩窦列宗雷，石梵彻天清。

想像醉五柳，颠颓望釜铛。旷心闻法语，啼儿畏锦嫦。

达哉远师鉴，礼法怜祼裎。客儿虽百醒，不以易一酲。

千二百岁后，白藕无根荣。莲宗启未社，唐子惭道盲。

掬流浣尘貌，寒潭吹古腥。山僧如石瘦，莲堂空几楹。
窥窗
吴潜（宋代）

后园梅树老槎牙，初放枝头一两花。
便是春光先漏洩，其如暮两已横斜。
西湖处士吟情在，东里先生心事赊。
清足亭前无限好，五更魂梦定还家。
戏为点鬼簿体论古叠前韵
郑国藩（清代）

壮志登仙磨已尽，新诗点鬼习难删。关侯威望惊三楚，白傅才名动八蛮。

贾子著书修政急，阮公道论解人艰。别有严光称避世，富春江畔钓鱼还。
句
杨长孺（宋代）

灵均九畹应无此，福地三茅浪自夸。
夜深
周弼（宋代）

虚堂人静不闻更，独坐书床对夜灯。
门外不知春雪霁，半峰残月一溪冰。
谢冯贯道惠小舟
冯时行（宋代）

先生怜我欲归休，为我添钱买小舟。
老去尚余州县业，见来便起江湖秋。
有名如合称聱叟，无梦焉能卖直钩。
他日相随鸥鸟外，短篷烟雨醉懵头。
次韵秉国初夏
于石（宋代）

团扇初分月桂芳，单衣乍试雪罗香。
新荷只似世情薄，飞絮不如归兴忙。
梅润图书晨雨暝，棋声庭院午风凉。
日来竹报平安否，试向平泉问赞皇。
东江堤 其一
祁顺（明代）

维城宝安，东七十里。平田畇畇，俯濒于水。水数为灾，汜滥无已。

播艺苦艰，田业交废。在宋元祐，有嶷李侯。拜命来官，厥政允脩。

悯兹良产，百不一收。聚材鸠工，营创是谋。取石于岗，取土于隍。

环田为堤，馀万丈长。筑之登登，望之堂堂。螮蝀横铺，蛟龙互翔。

厥功告成，足历永久。膴膴膏腴，岁获大有。暨姚暨赵，克绍于后。

补其溃缺，俾复其旧。历元之世，又百馀年。人不常存，堤不常坚。

大防一失，巨浸滔天。田庐陆沉，黎庶颠连。
求法颂
释元照（宋代）

僧统号求法，乃见出家心。未审以何求，为求便等法。

了知求即法，无复更他求。将求求佛法，何不自求求。
将至东都先寄令狐留守
白居易（唐代）

黄鸟无声叶满枝，闲吟想到洛城时。惜逢金谷三春尽，

恨拜铜楼一月迟。诗境忽来还自得，醉乡潜去与谁期。

东都添个狂宾客，先报壶觞风月知。
吴条闻来自娄东同泛舟锦峰饮于瞿园小阁
侯开国（清代）

乘兴同移书画船，名园步步许流连。松林碍日常疑雨，鸟道穿流欲上天。

山势北来当小阁，湖波南望接平田。酒阑无限沧桑感，话著开元各泫然。
翻经台
强至（宋代）

失道从僧指，穷高听鸟呼。
千山四回抱，一径百盘纡。
人事空今昔，台基傥有无。
吟边岚气夕，落日伴猿狐。
二鸟叹在番船作
范当世（清代）

二鸟翻飞驰我船，离船一尺走避烟。俯看掠浪背船去，忽复骞云在我前。

我凭栏槛至日莫，与逐高下心茫然。茫洋黑水绝归路，东径万里西几千。

待向江南觅洲渚，恐其羽翮彫霜天。哀哉龌龊在尘际，纷纷屋底图饱眠。

那无空阔若此鸟，更用忧渠不自怜。空江蝴蝶悲来句，依傍人间又十年。

丹凤碧梧在何许，蚁子蜉蝣草上缘。方壶员峤今知妄，吾迹此鸟求神仙。

亦是神鱼出波戏，世问鸟雀胡能然。
于潜尉陈时斋获贼
释居简（宋代）

小队气晶晶，平常白面生。沈冤资大勇，凶胆折先声。

山鬼晨犹寐，邻厖夜不惊。历阳穷少府，此话恐难并。
悲愤诗
钱澄之（清代）

南渡失国柄，二竖覆皇都。武昌兴甲兵，传檄诛奸徒。

烽火照河北，四镇还相图。撤兵防上游，坐视扬州屠。

所虑楚师下，宁忧胡马驱！胡马渡江来，奸臣弃主逋。

可怜佳丽地，士女成炭涂！我友报韩切，义旗倡三吴。

磨盾草檄文，鬼神泣通衢。一战不得当，诸将人人殊。

书生愤所激，攘臂愿执殳。兵力虽不敌，志已无完躯。

遇难震泽滨，事败志勿渝。我友赴深渊，我生聊须臾。

宛转娇儿女，枕藉江与湖。哀号浮水出，涕泣通市俱。

抚尸哭一声，痛绝还复苏。烈士死不悔，妻孥何罪辜！

首祸者谁子？至今犹缓诛。椎心问苍天，苍天安足呼！
次韵汪以南教授美康使君新政因及贱迹四首
方回（元代）

溃蚁狂澜拔地来，日多事变少人才。
鼎钟古篆盲谁识，布素轻缣拙易裁。
夷甫风流空自命，子山词赋有余哀。
邦侯博雅难酬对，且向筵前覆酒杯。
谢池春
陆游（宋代）

七十衰翁，不减少年豪气。似天山、凄凉病骥。铜驼荆棘，洒临风山泪。甚情怀、伴人儿戏。

如今何幸，作个故溪归计。鹤飞来、晴岚暖翠。玉壶春酒，约群仙同醉。洞天寒、露桃开未。
【中吕】快活三过朝天子四换头　叹四美
未知作者（元代）

良辰媚景换今古，赏心乐事暗乘除。人生四事岂能无，不可教轻辜负。唤取，
伴侣，正好向西湖路。花前沉醉倒玉壶，香氵翁雾红飞雨。九十韶华，人间客寓，
把三分分数数。一分是流水，二分是尘土，不觉的春将暮。西园杖履，望眼无穷
恨有馀。飘残香絮，歌残《白苎》。海棠花底鹧鸪，杨柳梢头杜宇，都唤取春归
去。　忆别
人去后敛翠颦，春归也掩朱门。日长庭静怕黄昏，又是愁时分。新痕，旧痕，
泪滴尽愁难尽。今宵鸳帐睡怎稳？口儿念心儿印。独上妆楼，无人存问。见花梢
月半轮，望频，断魂，正人远天涯近。长空成阵，雁字行行点暮云。早是多离多
恨，多愁多闷。叮咛的嘱君，若见俺那人，早寄取个平安信。　道情
闲来时看古书，闷来时绕村沽。杖头不索挂葫芦，葫芦提大家提将去。醉足，
睡足，观满眼山无数。堆蓝叠翠列画图，隔断红尘路。万里长江，烟波深处，但
行人问所居。老夫，彼处，向鹦鹉洲边住。无荣无辱，堪笑朝中都宰辅。韩信埋
伏，萧何法律，张良见世途。子不如闻早归山去。
送刘德脩殿院直阁将漕潼川二首 其一
杨万里（宋代）

乌府何缘著佞臣，紫皇亲擢得斯人。金丹半粒回元气，玉宇崇朝作好春。

不惜孤身轻一叶，坐令九鼎重千钧。万牛回首求梁栋，未要沱江理钓缗。
早祭风伯，因怀李十一舍人
白居易（唐代）

远郡虽褊陋，时祀奉朝经。夙兴祭风伯，天气晓冥冥。

导骑与从吏，引我出东坰.水雾重如雨，山火高于星。

忽忆早朝日，与君趋紫庭。步登龙尾道，却望终南青。

一别身向老，所思心未宁。至今想在耳，玉音尚玲玲。
颂古一百则
释正觉（宋代）

规圆矩方，用行舍藏。
钝置栖芦之鸟，进退触藩之羊。
喫人家饭，卧自家床。
云腾致雨，露结为霜。
玉线相投透针鼻，锦丝不断吐梭肠。
石女机停兮夜色向午，木人路转兮月影移央。
渔家傲 为好送鱼苗谢之
王夫之（明代）

连雨前溪新涨瀰。垂纶不上双双鲤。刚叹直钩钩不起。

青蓑委。果然甚矣吾衰矣。

雪脊霜鳞春燕尾。殷勤不待桃花水。曲沼逍遥萍叶紫。

秋风里。熟炊香稻烹银髓。
杂咏一百首·曹娥
刘克庄（宋代）

穹壤有时敝，娥名万古垂。
直从彤管笔，便到色丝碑。
登太白绝顶龙池望远
释文珦（宋代）

苍莽势连空，跻攀径绝踪。
乱峰排似战，片石响於钟。
鸟语春云密，龙归暮雨重。
下观群岫小，始觉此为宗。
句
薛据（唐代）

省署开文苑，沧浪学钓翁。（《纪事》云：“此二句据

之诗也，子美怀据诗即用为句云：“独当省署开文苑，

兼泛沧浪学钓翁’。”）

穷冬时短晷，日尽西南天。
帝台春 春怀
梁清标（清代）

晴日炙。雪初消，池水碧。游鲤负冰，好鸟窥人，闲愁增剧。

追忆年时香阁里，携手看、故山春色。奈而今，恼乱东风，偏吹孤客。

春犹昔。浑暗掷。人咫尺。何从觅。叹陌上青青，又生芳草，薄暮绿烟如织。

湖海气难一旦减，儿女泪已千行滴。渐近了花朝，怕重提寒食。
偈三首 其二
释怀深（宋代）

一回饮水一回噎，本自无情似有情。欲会个中端的意，木鸡啼作两般声。
静夜吟
杨应标（清代）

夜久群动息，秋潭冷素心。推求往古事，历历罗胸襟，守贞道所贵，回遹众乃任。

滔滔江湖流，一往不复禁。穷巷罕过辙，寂寥鸣素琴。

长松挺孤秀，何忧霜雪侵。
暮秋游岣岣崖 其一
杨自牧（清代）

万壑隐孤秀，峰头羽士家。悬流疑剩雨，落叶乱残霞。

阁峻秋阴伏，山空暮景斜。何人自西岳，移种石莲花。
送曾苍岩座师出都门 其一
韩上桂（明代）

道大时难合，德高愿却违。情随湖雁远，兴逐海云飞。

白雪和应寡，朱弦知者希。问奇惟弟子，寂寞正相依。
孤坐北斋因怀出处之难偶成感咏
宋庠（宋代）

白头荣路念何之，出处空惊未得宜。
刘放老于宫里树，庄生愁煞庙中牺。
嵩岩桂坞堪休影，颍曲芝廛好疗饥。
但愿天心从尔欲，敢言归赴亦松期。
漳州于使君罢郡如之任漳南去上国二十四州…亲故
方干（唐代）

漳南罢郡如之任，二十四州相次迎。
泊岸旗幡邮吏拜，连山风雨探人行。
月中倚棹吟渔浦，花底垂鞭醉凤城。
圣主此时思共理，又应何处救苍生。
读曾茶山诗集
赵庚夫（宋代）

茶山八十二癯仙，千首新诗手自编。
吟到瘴烟因避寇，贵登从橐只栖禅。
新於月出初三夜，澹此汤煎第一泉。
咄咄逼人门弟子，剑南已见祖灯传。
元旦望阙 其二
林占梅（清代）

星云纠缦日华明，舞踏雍容佩玉鸣。草莽微臣无别愿，妖氛早息颂升平。
卜算子（端午）
史浩（宋代）

符箓玉搔头，艾虎青丝鬓。一曲清歌倒酒莲，尚有香蒲晕。

角簟碧纱厨，挥扇消烦闷。唯有先生心地凉，不怕炎曦近。
枕上闻雪呈赵郭二丈
张孝祥（宋代）

上瑞来宁玉座忧，夜声先到竹窗幽。饥肠已作来年饱，病眼聊须腊月收。

高士清贫无弊履，故人狂兴阻扁舟。却思清旷江边路，鹑兔成车酒自篘。
述工夫 其一 发蒙
李道纯（元代）

九转还丹下手功，要知山下出泉蒙。安炉妙用凭坤土，运火工夫籍巽风。

兑虎震龙才混合，坎男离女便和同。自从四象归中后，造化机缄在我侬。
元夕
朱弁（宋代）

立马行歌隘市门，卖薪携子出前村。声翻宝界金鳌动，光夺琼楼玉兔昏。

守舍呻吟宜老病，通宵奔走付儿孙。潘郎岂是无情思，点检霜髭愧绿尊。
陶山十咏和邓牧心·集仙桥
林景熙（宋代）

流来一水截人寰，虹背秋寒十二阑。
白鹤飞边人影绝，天风吹佩玉珊珊。
九日登高翠微亭分韵得满字
陶安（明代）

山川甚雄丽，积雨为磨浣。
天开秋气清，游娱共萧散。
石径接巉岩，兴到行不懒。
微霜护新晴，杲日送余暖。
层岭蹑高寒，境胜世所罕。
苍茫四无极，自恨目力短。
危亭基藓残，麋鹿荒町疃。
居然龙虎势，城郭在平坦。
崇阿吊离宫，老木荫僧馆。
松云引徐步，兰露入清盥。
况当重九节，野菊相留款。
宾朋笑语间，文理谢雕纂。
好风袭尊俎，幽鸟哢丝管。
人生光景速，每恨乐事缓。
嘉会幸一逢，何辞累觞满。
雪中失白马
仇博（宋代）

丝缰误解白龙飞，满地琼瑶衬粉蹄。愁杀塞翁寻不见，月明风静只闻嘶。
醉经斋
宇文虚中（宋代）

傍人但笑腹便便，枕藉诗书正昼眠。不识先生真悟处，未离文字已逃禅。
偶书
印首座（宋代）

折脚铛儿谩自煨，饭余长是坐堆堆。
一从近日生涯拙，百鸟衔华去不来。
露坐和白沙
王夫之（明代）

不辨香何际，回塘有芰荷。风来巳良久，月上见微波。

草气从凉净，星光在宇多。韶英吾识汝，枯竹有鸾歌。
天池寺
张时彻（明代）

我向空中拾瑶草，翩翩使节来何好。
白云迷路合复开，星河挂户夜长晓。
朝来风雨暮来晴，曲岭回回碧草迎。
芙蓉昼见金银气，宝塔宵看舍利明。
文殊台前百尺松，枝枝诘曲盘虬龙。
松根云雾须臾起，化作天边千万峰。
滚滚长江白练飞，岩石壁青天围。
神仙洞口一经过，丹砂却上绿萝衣。
夜半山腰震雷起，白龙下饮天池水。
俄然吐作山下云，疾风化雨三千里。
碧筒杯次余懋昭韵
杨慎（明代）

月户星楹敞夜灯，荷筒桑落共淹仍。倾来细泻珠盘颗，摘去愁空翠盖层。

消渴凉生金掌露，迎风寒莹玉壶冰。三更促席归何晚，百罚深杯谢不能。
灾怪
晁说之（宋代）

几岁庙堂生物怪，一朝胡虏幸天灾。
颇闻北斗光芒见，未见东京消息来。
志士此时忧国泪，将军他日望乡台。
世间如有严夫子，时命应须更可哀。
浣溪沙 初夏
善住（元代）

草满天涯春已归。绿槐阴里燕交飞。一池寒水照蔷薇。枕上北风吹夜雨，灯前西院打窗扉。晓来人尽说添衣。
隐居杂兴
杨公远（宋代）

诘曲通村小径开，依山结屋任低隈。
无从问字高人过，有不嫌贫长者来。
煮茗烧残柴带叶，脱巾漉起酒和醅。
绝怜笔砚香犹在，集句曾赓百咏梅。
子婿何茂才称觞祝寿依韵答之
区越（明代）

红日三竿睡始兴，无端神爽忽然生。还山不觉年高迈，举世谁分此浊清。

满酌流霞冰玉映，朗吟佳句蕙兰馨。绸缪不尽东床念，云外归来鹤一声。
幽居杂兴三首
白玉蟾（宋代）

月来佐酒如随牒，花自从诗各寄名。
尽把烟霞归节制，闲中排日听泉声。
东昏侯时宫中谣
佚名（隋代）

赵鬼食鸭肃刂。诸鬼尽著调。
食荔支二首（并引）
苏轼（宋代）

惠州太守东堂，祠故相陈文惠公，堂下有公手植荔支一株，郡人谓将军枝。
今风大熟，赏啖之馀，下逮吏卒，其高不可致者，纵猿取之。
丞相祠堂下，将军大树旁。
炎云骈火实，瑞露酌天浆。
料紫垂先熟，高红挂远扬。
分甘遍铃下，也到黑衣郎。
罗浮山下四时春，卢橘杨梅次第新。
日啖荔枝三百颗，不辞长作岭南人。
始生之日石子寿我以诗所以相属之意再三甚厚饮其酒歌其诗既至于醉也援笔为十韵报之
郑刚中（宋代）

五月居山昼清永，槐度微风舞疏影。儿童喜我悬弧辰，洒扫庭除具盘皿。

烹凫隽鹄未易办，肴核随时享桃杏。颇当杯杓念吾亲，每岁在旁珠炯炯。

今兹坐席小暌异，便觉亲朋欢意冷。远烦浓粉砑蛮笺，细写亲书过修岭。

堂中久阙起予论，遽此读之双眼醒。遐年厚福定由天，嘱我既勤当谨领。

永怀嘉意不能休，少慰蓼莪心耿耿。为君尽放酒杯深，搔首浩歌成酩酊。
宫怨
李益（唐代）

露湿晴花春殿香，月明歌吹在昭阳。
似将海水添宫漏，共滴长门一夜长。
次韵唐与文驿驰代简二绝句
赵蕃（宋代）

别日常多见愈亲，立谈已觉浣车尘。
诗成两地嗟何及，明月相同影伴身。
十月九日初谒卫真太清宫二首
晁补之（宋代）

虚庭下拜初形肃，秘殿瞻容更魄惊。
何必囊函窥至妙，始知尘垢负平生。
忽报二首 其一
边贡（明代）

忽报杨开府，新传羽檄过。未须忧赤县，且复守黄河。

去马定看疾，来舟遂不多。飘蓬愧生理，终日傍干戈。
花市
郑孝胥（清代）

秋后閒行不厌频，爱过花市逐閒人。买来小树连盆活，缩得孤峰入座新。

坐想须弥藏芥子，何如沧海著吟身。把茅盖顶他年办，真与松篁作主宾。
施万病丸
贯休（唐代）

我闻昔有海上翁，须眉皎白尘土中。葫芦盛药行如风，

病者与药皆惺憁.药王药上亲兄弟，救人急于己诸体。

玉毫调御偏赞扬，金轮释梵咸归礼。贤守运心亦相似，

不吝亲亲拘子子。曾闻古德有深言，由来大士皆如此。
多丽 为友生书所见
张翥（元代）

小庭阶。帘栊婀娜蓬莱。恨匆匆、归鸿度影，东风摇荡情怀。不多时、见他行过，霎儿后、依旧回来。银铤双鬟，玉丝头导，一尖生色合欢鞋。麝香粉、绣茸衫子，窄窄可身裁。偶回头、笑涡透脸，蝉影笼钗。忆疏狂、随车信马，那知沦落天涯。豆蔻初、可怜春早，菖蒲晚、难见花开。红叶波深，彩楼天远，浪凭青鸟信音乖。等闲是、这番迷眼，无处可安排。行云断、梦魂不到，空赋阳台。
游西山
赵善漮（宋代）

古庙嵯峨占地灵，四山环抱耸螺青。
松坛鹤去云无伴，石洞龙归雨亦腥。
弛担樵歌屯别径，倚蓬渔笛起前汀。
个中真觉凝眸豁，一点心无俗虑萦。
祫飨回升楼 其一
郊庙朝会歌辞（宋代）

飨于宗祧，维圣之孝。骖腾素虬，还归自庙。端闱百常，耸环七校。

万邦倾瞻，天若覆焘。
寄王立之
晃冲之（宋代）

腊雨城南宅，冲寒忆屡陪。
拊怜庭下石，问讯竹间梅。
诸子应门立，群公跋马回。
不知多病后，谁与倒樽罍。
赋黄香梅绝句八首正月二十三作时筑楼居将就
李壁（宋代）

一种清香属当家，将黄对白本非羞。
胡床十日花前坐，看得楼成管物华。
次韵刘枢密
张栻（宋代）

燕寝凝香意自长，不须乘月据胡床。
新正更喜身强健，和气都归柏子觞。
和通判白同朝散见别
苏颂（宋代）

乐土民勤不带牛，观农时得看耕楼。
老惭卧阁思投绂，恩假祠宫换典州。
就第未荒三径菊，过江无俟五湖舟。
题舆别乘方腾逸，讵肯相从物外游。
县尹先伯祖家观遗书
吴龙翰（宋代）

嗟哉吾伯祖，文响玉珊珊。
高折蟾宫桂，卑栖花县官。
琴声流水尽，书卷白云寒。
尚想伊吾夜，高楼几倚阑。
程泰之郎中以诗三绝觅省中梅花因次其韵 其二
王十朋（宋代）

诗似西湖处士诗，十篇三绝斗清奇。更将正味森严句，压倒屋檐斜入枝。
舟中晨坐彝陵作
朱尔迈（清代）

边马嘶寒急，霜风割面来。空垂去国泪，何处望乡台。

形影亲孤剑，波涛送一杯。荒残今更甚，不必问秦灰。
瀼溪书堂
周敦颐（宋代）

元子溪曰瀼，诗传到于今。
此俗良易化，不欺顾相钦。
庐山我久良，买田山之阴。
田间有流水，清泚出山心。
山心无尘土，白石磷磷沈。
潺湲来数里，到此始澄深。
有龙不可测，岸木寒森森。
书堂构其上，隐几看云岑。
倚梧或攲枕，风月盈中襟。
或吟或冥默，或酒或鸣琴。
数十黄卷轴，圣贤谈无音。
窗前即畴囿，囿外桑麻林。
芋蔬可卒岁，绢布足衣衾。
饱煖大富贵，康宁无价金。
吾乐盖易足，名濂朝暮箴。
元子与周子，相邀风月寻。
立秋后十日
舒邦佐（宋代）

万绿枝头一叶黄，秋风恰则到林塘。
晚云更作潇潇雨，拾得人间一夜凉。
直沽谣
臧鲁山（元代）

杂遝东入海，归来几人在。纷纷道路觅亨衢，笑我蓬门绝冠盖。

虎不食堂上肉，狼不惊里中妇。风尘出门即险阻，何况茫茫海如许。

去年吴人赴燕蓟，南风吹人浪如砥。一时输粟得官归，杀马椎牛宴闾里。

今年吴儿求高迁，复祷天妃海上船。北风吹魂坠黑水，始知溟渤皆墓田。

劝君陆行莫忘莱州道，水行莫忘沙门岛。豺狼当路蛟龙争，宁论他人致身早。

君不见贾胡剖腹藏明珠，后来无人鉴覆车。明年五月南风起，犹有行人问直沽。
得和书自越入京时寓商丘
刘敞（宋代）

遥想行舟处，春江花正繁。殊方更回首，不语独销魂。

寡和愁郢客，雅游思兔园。吾能事应聘，见尔大梁门。
早秋
陆游（宋代）

落魄巴江号放翁，斯名岁晚亦成空。
酒醒遥夜孤舟雨，睡美清秋一榻风。
骇浪千重无死地，神丹九转有新功。
云端不遇飞仙过，谁顾幽人寂寞中。
李壮烈伯哀辞 其一
邵堂（清代）

横海功名百战身，上将军蹶太无因。出师杨仆身先丧，必死殷侯语竟真。

一槊威棱寒米贼，九重哀泪恤波臣。瞻天未遂平生愿，但画凌烟亦有神。
赠青城道人
范浚（宋代）

道人来自青城巅，飘飘逸气凌云烟。青鞋布袜久游世，踏尽海宇名山川。

琴心三叠得妙旨，华顶一路通幽禅。自言早岁拾瑶草，往往鹤上逢真仙。

惜哉食服只半剂，犹与人世相周旋。曾期汗漫九垓外，决去已复挥骡鞭。

伊予此生一念误，遂堕尘网嗟拘挛。镜中华发已疏索，肘后丹经犹弃捐。

三山银阙眇何许，怅望碧海波翻天。因君告我独往意，伎痒竦踊心茫然。

莫言得道两尘隔，蓬岛只在拄杖前。定知后会君刮眼，看我玉练还颓年。
同乐天和微之深春二十首（同用家花车斜四韵）
刘禹锡（唐代）

何处深春好，春深万乘家。宫门皆映柳，辇路尽穿花。

池色连天汉，城形象帝车。旌旗暖风里，猎猎向西斜。

何处深春好，春深阿母家。瑶池长不夜，珠树正开花。

桥峻通星渚，楼暄近日车。层城十二阙，相对日西斜。

何处深春好，春深执政家。恩光贪捧日，贵重不看花。

玉馔堂交印，沙堤柱碍车。多门一已闭，直道更无斜。

何处深春好，春深大镇家。前旌光照日，后骑蹙成花。

节院收衙队，球场簇看车。广筵歌舞散，书号夕阳斜。

何处深春多，春深贵戚家。枥嘶无价马，庭发有名花。

欲进宫人食，先薰命妇车。晚归长带酒，冠盖任倾斜。

何处深春好，春深恩泽家。炉添龙脑炷，绶结虎头花。

宾客珠成履，婴孩锦缚车。画堂帘幕外，来去燕飞斜。

何处深春好，春深京兆家。人眉新柳叶，马色醉桃花。

盗息无鸣鼓，朝回自走车。能令帝城外，不敢径由斜。

何处深春好，春深刺史家。夜阑犹命乐，雨甚亦寻花。

傲客多凭酒，新姬苦上车。公门吏散后，风摆戟衣斜。

何处深春好，春深羽客家。芝田绕舍色，杏树满山花。

云是淮王宅，风为列子车。古坛操简处，一径入林斜。

何处深春好，春深小隐家。芟庭留野菜，撼树去狂花。

醉酒一千日，贮书三十车。雉衣从露体，不敢有馀斜。

何处深春好，春深富室家。唯多贮金帛，不拟负莺花。

国乐呼联辔，行厨载满车。归来看理曲，灯下宝钗斜。

何处深春好，春深豪士家。多沽味浓酒，贵买色深花。

已臂鹰随马，连催妓上车。城南踏青处，村落逐原斜。

何处深春好，春深贵胄家。迎呼偏熟客，拣选最多花。

饮馔开华幄，笙歌出钿车。兴酣樽易罄，连泻酒瓶斜。

何处深春好，春深唱第家。名传一纸榜，兴管九衢花。

荐听诸侯乐，来随计吏车。杏园抛曲处，挥袖向风斜。

何处深春好，春深少妇家。能偷新禁曲，自剪入时花。

追逐同游伴，平章贵价车。从来不堕马，故遣髻鬟斜。

何处深春好，春深幼女家。双鬟梳顶髻，两面绣裙花。

妆坏频临镜，身轻不占车。秋千争次第，牵拽彩绳斜。

何处深春好，春深兰若家。当香收柏叶，养蜜近梨花。

野径宜行乐，游人尽驻车。菜园篱落短，遥见桔槔斜。

何处深春好，春深老宿家。小栏围蕙草，高架引藤花。

四字香书印，三乘壁画车。迟回听句偈，双树晚阴斜。

何处深春好，春深种莳家。分畦十字水，接树两般花。

栉比栽篱槿，咿哑转井车。可怜高处望，棋布不曾斜。

何处深春好，春深稚子家。争骑一竿竹，偷折四邻花。

笑击羊皮鼓，行牵犊颔车。中庭贪夜戏，不觉玉绳斜。
北楼
宋祁（宋代）

危楼孤堞共巑岏，怒激号风结暝寒。
校尉登临非广武，王孙回望即长安。
来麰蔽陇蹊牛下，密纲横山猎骑攒。
梁霰楚氛催岁晏，有人惆怅悔凭栏。
偶得
张侃（宋代）

客舍墙根草未生，市桥官柳已欣荣。洪钧造物元无意，只是东风有世情。
发芦沟桥
洪昌燕（清代）

咫尺皇畿近，关门势壮哉。河流从北绕，山色自西来。

寰宇遵涂共，轺车发轫才。良乡今夕宿，星斗望中台。
句
滕岑（宋代）

苔痕遗鸟爪，菊本寄蛩音。
南乡子·凛冽苦寒时
佚名（宋代）

凛冽苦寒时。万木凋枯力渐衰。昨夜前村深雪里，春回。庾岭南枝绽早梅。映月与清辉。驿使加鞭喜探回。风送馨香来小院，芳时。料想群花尚未知。
宫词
王珪（宋代）

春殿千官宴喜归，上林莺舌报花时。
宣徽旋进新裁曲，学士争吟应诏诗。
赠窦尊师
唐彦谦（唐代）

我爱窦高士，弃官仍在家。为嫌句漏令，兼不要丹砂。
子夜歌十八首
晁采（唐代）

侬既剪云鬟，郎亦分丝发。觅向无人处，绾作同心结。

夜夜不成寐，拥被啼终夕。郎不信侬时，但看枕上迹。

何时得成匹，离恨不复牵。金针刺菡萏，夜夜得见莲。

相逢逐凉候，黄花忽复香。颦眉腊月露，愁杀未成霜。

明窗弄玉指，指甲如水晶。剪之特寄郎，聊当携手行。

寄语闺中娘，颜色不常好。含笑对棘实，欢娱须是枣。

良会终有时，劝郎莫得怒。姜蘖畏春蚕，要绵须辛苦。

醉梦幸逢郎，无奈乌哑哑。中山如有酒，敢借千金价。

信使无虚日，玉酝寄盈觥。一年一日雨，底事太多晴。

绣房拟会郎，四窗日离离。手自施屏障，恐有女伴窥。

相思百馀日，相见苦无期。褰裳摘藕花，要莲敢恨池。

金盆盥素手，焚香诵普门。来生何所愿，与郎为一身。

花池多芳水，玉杯挹赠郎。避人藏袖里，湿却素罗裳。

感郎金针赠，欲报物俱轻。一双连素缕，与郎聊定情。

寒风响枯木，通夕不得卧。早起遣问郎，昨宵何以过。

得郎日嗣音，令人不可睹。熊胆磨作墨，书来字字苦。

轻巾手自制，颜色烂含桃。先怀侬袖里，然后约郎腰。

侬赠绿丝衣，郎遗玉钩子。即欲系侬心，侬思著郎体。
又次韵二首 其二
周必大（宋代）

宫槐分影直，官柳著行疏。画栋飞翚远，晴霞散绮馀。

池邀山简马，水胜武昌鱼。只恐封泥召，骖鸾上帝居。
醉落魄（次江西帅吴明可韵庚寅四月。明可，台州人。自云近世未有二府）
周必大（宋代）

山川迥别。赤城自古雄东越。钟英储秀簪绅列。何事黄扉，殊未相黄发。

如今衮职那容缺。人心恰与天时合。看看字号彤庭发。初破天荒，留与后来说。
范待制挽诗二首
洪咨夔（宋代）

生不饵柏寺，死才跨松阶。
浮云忽易灭，明月终难埋。
宇宙卓有立，江山渺无涯。
掩卷独搔首，西风知此怀。
排律十七韵贺阮侯伯子
戴表元（宋代）

芳城春树晚，清海月弦初。
瑞出三神岛，光缠五马车。
眼中新鸑鷟，膝下小璠玙。
锦褓看争羡，犀颅画不如。
试啼宾错愕，献梦媪勤渠。
庭舞张公鹤，门填孔氏鱼。
一时官府庆，数世甲科储。
闻说衣冠里，高增綮戟闾。
民随阮公姓，邻禁宛溪鱼。
东去龟浮印，南游雉绕车。
阴移棠芾芾，骑拥竹舒舒。
政有儿童恋，谣听父老余。
攒眉询赋额，正色署刑书。
暗室天如镜，心田老自畲。
看骑金腰褭，待弄玉蟾蜍。
我欲歌三贾，谁能说两徐。
先随汤饼祝，聊当贺钱醵。
五和
刘克庄（宋代）

江湖浩渺常存阙，云汉昭回妙阐坤。
妓或携来安石墅，客谁畔去翟公门。
戴花老岂非同姓，拾穗翁犹有远孙。
杀马毁车吾耄矣，尚堪扶杖过邻村。
偈十六首
释行瑛（宋代）

朔风如刀，痛利人骨。
千山万山，雪映寒日。
心知春气来，目睹梅花发。
游子南方归不归，晓堂閒却龟毛拂。
奉和七夕两仪殿会宴应制
赵彦昭（唐代）

青女三秋节，黄姑七日期。星桥度玉珮，云阁掩罗帷。

河气通仙掖，天文入睿词。今宵望灵汉，应得见蛾眉。
两炬并花
程珌（宋代）

双莲合蕊更开花，报道金銮日未斜。
已草禁中新凤诏，趣君十日觐东华。
句 其三
吕惠卿（宋代）

虚心清暑殿，预戒一阴生。